**ZAPISNIK**

s **18. sjednice** Gradskog vijeća Grada Makarske,

održane **24. studenog 2023.** godine

u gradskoj vijećnici

***(tonski zapisnik sjednice je dostupan na www.makarska.hr)***

Početak u 08.00 sati.

Predsjednica Gradskog vijeća Grada Makarske Gordana Muhtić konstatirala kako je temeljem elektronske prijave utvrđen kvorum te da je na sjednici nazočno 13 od 15 vijećnika kao i da je održavanje sjednice pravovaljano.

 **Sjednici nazočni vijećnici:**

1. Gordana Muhtić
2. Marina Puharić
3. Jakov Lovreta
4. Frane Filipeti
5. Tina Međurečan
6. Jurica Klarić
7. Jakša Jurasović
8. Jure Brkan
9. Marko Raos
10. Joško Lelas
11. Petar Kelvišer
12. Ivana Miočević Franić
13. Stjepan Zelić

**Odsutni vijećnici:**

1. Marko Ožić-Bebek
2. Joze Vranješ

 **Ostali nazočni:**

 1. Zoran Paunović, gradonačelnik Grada Makarske

 2. Antonia Radić Brkan, zamjenica gradonačelnika Grada Makarske

 3. Lara Rakušić Ivanković, privremena pročelnica Upravnog odjela za opće poslove i

 imovinu Grada

 4. Tonći Batinić, savjetnik pri Upravnom odjelu za opće poslove i imovinu Grada

 5. Sandra Vranješ, privremena pročelnica Upravnog odjela za javne potrebe i društvene

 djelatnosti

 6. Matko Lovreta, privremeni pročelnik Upravnog odjela za razvoj Grada

 7. Ivana Kraljević Radalj, privremena pročelnica Upravnog odjela za proračun, financije i

 naplatu potraživanja

 8. Mirna Kostanić Antunović, voditeljica Ureda za unutarnju reviziju

 9. Antonijo Zec, upravitelj Pogona za obavljanje komunalnih djelatnosti

 10. Ivana Pleić, viši stručni suradnik pri Upravnom odjelu za javne potrebe i društvene

 djelatnosti

 13. Bojan Mileta, zamjenik pročelnika Upravnog odjela za opće poslove i imovinu Grada

**Predstavnici medija:** RMR, TV Jadran – Studio Pašalić, Slobodna Dalmacija – Dijana Turić, Cropix-Ivo Ravlić, Makarska danas – Ozren Franić i Ivona Čirak, Radio Split-Vedran Ribarević

Predsjednica Gradskog vijeća Gordana Muhtić je na temelju čl. 82. Poslovnika o radu Gradskog vijeća Grada Makarske konstatirala da je sjednici nazočna većina vijećnika.

Himna „Lijepa naša domovino“

Na temelju članka 70. Poslovnika o radu Gradskog vijeća Grada Makarske predsjednica Gradskog vijeća Grada Makarske je objavila popis vijećnika koji su se prijavili za postavljanje vijećničkih pitanja i otvorila vrijeme predviđeno za vijećnička pitanja.

**Vijećnik Joško Lelas,** postavlja pitanja:

1. Što je sa kružnim tokom na istočnom ulazu u Grad Makarsku, rješavanje prometnog problema na Voliciji?
2. Projekti koje pokreće SDP, koja im je svrha? Da li samo izrada studija i projektnih rješenja za projekte koji se neće realizirati. Primjerice Burolina, Peškera. Počnite realizirati projekte i to je to.

 3. I treće pitanje isto tako što je sa digitalizacijom grada i razvoja optičke mreže, jer imali smo čak i lijep jedan intervju na lokalnom glasilu, jedna mlada sugrađanka naša je rekla o digitalizaciji i kako bi bilo dobro razvijati IT sektor u gradu Makarskoj ali nažalost je nemoguće to raditi bez optike. Hvala lijepo.

**Gradonačelnik Grada Makarske Zoran Paunović,** odgovara na postavljena pitanja:
 1. Odgovor na vaše prvo pitanje, to je gospodin Raos već u nekoliko navrata bio je postavljao. Imali smo nekoliko puta temu. Pretpostavljam da mislite na denivelirano raskrižje na Voliciji? Kada govorimo, govorimo o istočnom ulazu u Grad Makarsku, to je projekt koji smo odmah u startu, uhvatili se ozbiljno toga. On je, naime, 2017. i proglašen kao strateški dokument. Hrvatske vlade, premijer Plenković je to najavio još mislim da je bilo to kraj ili sredina 2017. godine. Nažalost, to se nije pomaklo s mjesta dok nismo na neki način ozbiljno se uhvatili toga. U međuvremenu izdana je lokacijska dozvola, a projekt je trenutno u samoj fazi završetka glavnog projekta i ja očekujem u dogledno vrijeme, sad kad kažem dogledno vrijeme, očekujem u sljedećih godinu dana da će biti izdata i građevinska dozvola. Govori se o tome da su određeni, neću reći problemi, ali nekakvi izazovi vezani za oborinsku odvodnju. U međuvremenu preklopili su se i neke stvari vezane za Vodovod grada Makarske, odnosno Vodovod Makarske rivijere koji je već prije toga projektirao. Prema tome, morale su se tu uskladiti određene stvari u dokumentaciji, tako da kažem, očekujem da zaista s obzirom da se radi o strateškom projektu Grada Makarske, da se radi također o strateškom projektu Vlade Republike Hrvatske, da će Ministarstvo prometa, također Vlada, ubaciti u višu brzinu. Ja to potičem, svako malo zovem projektante i da ćemo u nekakvom kraćem roku imati građevinsku dozvolu i započeti sa radovima.

 2. Što se tiče vašeg drugog pitanja, projekte koje vodi i organizira SDP-e, jesu li sami sebi svrha? Mislim da je tu vrlo važno naglasiti da se radi o gradskim projektima, da se radi o tome da ako se sjećate, imali smo u nekoliko navrata o tome razgovor i na samom Gradskom vijeću da smo mi prije možda godinu, godinu i pol dana izbacili jedan manifest u kojem smo popisali sve projekte koje mislimo da bi se trebali raditi u sljedećih desetak godina. Za one koji ne znaju što znači manifest, dakle, to je proglas namijenjen javnosti koji ima svojstvo dugoročnog programa. Ja ću, evo sada na osnovu pitanja koje mi je gospodin Lelas postavio, čisto kratko, samo se dotaknuti cjelokupnog manifesta i svih projekata koje smo započeli i koje namjeravamo završiti u sljedećih šest do 10 godina. Dakle, postavili smo viziju Makarske na četiri stupa zelena, održiva, digitalna i transparentna. Na ovo digitalna vratit ćemo se jer ste se toga dotakli u trećem pitanju. Strategije koje smo već sada usvojili s obzirom da Makarska nije imala niti jednu strategiju, a mi smo evo u manje od tri godine usvojili već tri. Danas je na Gradskom vijeću također jedan od ključnih dokumenata za daljnji razvoj našega grada a to je Studija turistički nosivog kapaciteta. Međutim, prije toga usvojene su također dvije važne studije, jedna je Studija kulturnog turizma, a drugi je SECAP, odnosno akcijski plan energetski održive, klimatski održivog razvoja, sa svojim ciljevima, sa svojim akcijskim planom. Također, što se dakle, sljedećih projekata tiče, opet govorimo sad od ona četiri stupa zelena, održiva digitalna transparentna. Zelena Makarska kod tih projekata mi smo zacrtali osam projekata. Evo osam projekata sad ću ih kratko samo spomenuti pročitati, nećemo ulaziti u dublje priče. Dakle govorimo o projektu za zelenu Makarsku, prvi stup, to je šetnica Veliko Brdo to je šetnica Krvavica, to su Sv. Petar i Osejava, to je navodnjavanje zelenih površina, to je Zeleni ured, to je Peškera, to je ozelenjavanje ili kako znamo često navoditi minimalno 100 stabala u 365 dana to je Pravilnik o upravljanju javno prometnim površinama, to je plastik free beach, dakle to su sve projekti vezani uz zelena Makarska. Projekti koji su vezani uz održiva Makarska na kojima intenzivno radimo su Grad za mlade, Slow turizam, Lokal food i Michelin, zatim energetska zadruga, odnosno postavljanje solara, Vijeće za sigurnost i prevenciju, fakultet dakle intenzivan razvoj fakulteta, jednosmjenska nastava, kad kažem jednosmjenska nastava, govorim o osnovnim školama, kružni prijevoz, dakle, to su sve projekti vezani za održivu Makarsku. Projekti vezani za digitalnu Makarsku, pa možda je i to odgovor na vaše pitanje, na vaše treće pitanje, pa da možda spojimo odgovor na drugo i treće pitanje u jedno. Dakle, kod projekata vezano za digitalnu Makarskou imamo sljedeće, kartica za umirovljenike, digitalizacija, udruga, postavljanje riznice, postavljanje GIS sustava i daljnji razvitak GIS sustava, digitalizacija arhive, digitalizacija gradske uprave, postavljanje ESOP i procedura, dakle, standardne operativnih procedura, postavljanje registra nekretnina. Dakle, to je ovo što se tiče digitalnih projekata u svojstvu trećeg stupa digitalne Makarske. U svojstvu četvrtog stupa transparentna Makarska, sljedeći projekti su započeti, održavaju se, neki su već završeni, to je četvrtak sa građanima, to su brifinzi sa medijima, to je takozvani Otvoreni grad proračun gdje smo otvorili sve stavke proračuna koje su javno dostupne putem web stranice, dakle, svaka promjena, svako plaćanje, što smo naravno obećali, to smo ostvarili sa 01.01. i participativno budžetiranje koje se ove godine provodi po treći put. Što se tiče infrastrukturnih projekata, to smo podijelili na dvije skupine, kapitalni projekti i prometni projekti. Sad se nadovezujem na vaše drugo pitanje, ovo treće smo mislili apsolvirali sa ovim trećim stupom digitalna Makarska. Kod kapitalnih projekata u planu je nova riva - pretvaranje u pješačku zonu, poboljšanje usluga u Domu zdravlja, ulaganje u predškolski odgoj i to je također povezano znači sa održivom Makarskom, zatim ulaganja različita u kulturnu i društvenu infrastrukturu, tu mislim na Merkur 5, na muzej, na staru školu, na različita dječja igrališta, bočališta, parkove za pse, Živkin dvor.
 Zatim tu je intenzivna suradnja u sklopu FLAG Bura, dakle FLAG Bura koji je osnovan prije možda godinu dana i evo napokon svjedočimo u zadnjih dva mjeseca intenzivnim rastom, intenzivnim razvojem, postavljanjem strategije, zatim uređenje Trga Hrpine mi također svjedočimo i tom kapitalnom projektu koji se upravo događa, očekujemo uskoro završenje i da će stara gradska jezgra dobiti još jedan novi prekrasni trg. Zatim u planu je uređenje kvarta oko Ulice Jakova Dudana. U planu je nautička luka u Makarskoj, o tome nismo puno razgovarali, ali na to se nadovezuje ova priča vezana uz Burolinu. Dakle spomenuli ste Burolinu, Burolina nije propali projekt, Burolina je nešto što ja mislim, postoji veliki konsenzus i političkih stranaka, ali i veliki konsenzus i građana koji bi i željeli realizaciju tog projekta i u sklopu ove nautičke luke u Makarskoj mi planiramo također taj projekt oživiti. Zatim, kada govorimo o kapitalnim projektima nadalje govorimo i o Civilnoj zaštiti i o infrastrukturnim ulaganjima u Civilnu zaštitu. Govorimo također o domu za umirovljenike. Govorimo o novom Vatrogasnom domu, govorimo o novoj zgradi Komunalca, govorimo o reciklažnom dvorištu, govorimo također o raznim ulaganjima u sportsku infrastrukturu, da sad ne nabrajam pojedinačno, ali doći ćemo i do toga. Govorimo o Biokovci. Evo gospodin Ožić-ebek nije tu, ali Biokovku već sam u nekoliko navrata spominjao s obzirom da smo se opredijelili za specifične oblike turizma, mičemo se od masovnog turizma, zdravstveni turizam i općenito tzv. well-bing je nešto što je u fokusu ove gradske uprave. Međutim, tu imamo, neću reć opstrukcije, ali imamo na neki način Biokovku koja bi trebala biti nositelj cjelokupnog zaokreta i razvoja daljnjeg zdravstvenog turizma na području Makarske i cijelog Makarskog primorja, međutim, ta institucija već duže vremena zaista, zaista, stagnira. Što se tiče prometnih projekata, dakle, tu bih samo htio nabrojiti neke koji su u planu. To je spajanje ulice Petra Krešimira IV. intenzivno se radi na tome, zatim prometnica UPU 2 Zelenka, dakle to je ona prometnica koja spaja Stari Velikobrdski put koja prolazi iza zgrade, iza škole, Osnovne škole oca Petra Perice, zatim manja cesta na Voliciji koja prolazi ispred Apfel arene također je u fazi završetka dokumentacije. Zatim denivelirani rotor na Voliciji maloprije ste to rekli, zatim spoj Kotiške oca Petra Perice i D8, zatim spoj Kipara Meštrovića i D8, spoj Batiniće i POS-ovih zgrada, zatim cesta Ruđera Boškovića, zatim ram pa Makar, odnosno spoj Makar D8, zatim popločavanje. Neke od ovih stvari koje sad nabrajam su već napravljene, nije ažuriran ovaj dokument, ali bitno je da znamo od početka što je sve bilo planirano, primjerice, popločavanje Velika vrata, popločavanje Ilije Despote i Prvosvibanjske, zatim garaže, promet u mirovanju od Peškere od Zelenke. od garaže na Dugišu, to su sve planirani projekti, Ulica Slikara Gojaka, Ulica Don Mihovila Pavlinovića. Evo da ne nabrajam dalje, to su sve projekti koje vodi ova gradska uprava koji nisu sama sebi svrha, koji su na neki način dugoročan plan objedinjeni u ovom manifestu, na kojima gradska uprava trenutno radi, i koji će se u određenom periodu tijekom srednjeg i dužeg razdoblja i realizirati.

**Vijećnik Joško Lelas,** komentar odgovora:

 1. Evo šteta što sam napustio školu davno gospodin gradonačelnik koji je odgovorio, odgovorio je na sve osim ono što sam ga pitao. Interesantno je koliko je on toga sve nabrojao, ali mislim da ćemo tijekom i današnjeg dana i rasprave o proračunu vidjeti sve te projekte realizacije, koliko je toga planirano, i na kraju nama svima ide svijetla budućnost kao u komunizmu, samo se treba malo strpiti. Ne znam koliko ćemo imati strpljenja za to, ali u svakom slučaju nigdje konkretan odgovor. Burolina je bila znači prije osam godina planirana i mi danas ništa o njoj ne znamo. Tako vjerojatno će biti sa svim novim projektima koji će biti u svijetloj budućnosti. Ovo što se hvalimo da smo posadili 100 stabala, to je čudo, 100 stabala. Inženjeri Borić 1880. godine je pošumio cijeli Sv. Petar. Jedan čovjek, naravno uz pomoć tadašnjih građana Makarske 1880. a mi govorimo o 100 stabala.
 2. Dakle, govoriti o ovim digitalnim platformama ili na čemu se razvija izvješća, preglede, to nije digitalna platforma, to je samo izvješća. To se moglo staviti na oglasnu tablu i isto bi ljudima bilo dostupno. Govorimo o potrebi digitalizacije ako ne znamo kako angažirajte nekoga da vam to kaže da vas savjetuje da vidite koji su problemi, ne znam ni ja o tome puno, ali znam razgovaram s ljudima pa znaš to što je njima problem, zato vam to skrećem pozornost. Kad sam ovdje sjeo došao sam s tim problema jer me mlađi ljudi pitaju, i vjerujte mi da ja o tome malo toga zna, ali znam da to je stvarni problem, zato bih volio da se uhvatite stvarnih problema, a ne ideja koje nećete realizirati. Svi mi imamo ideju što bi bilo dobro, ali da bi to realizirali moramo znati kako i s čim i s kim. E to je onda projekt, a ne samo to bi bilo dobro. Sve bi bilo dobro i ajmo se skupiti i raditi da bude bolje ovome gradu, a sve projekte koje ste vi nabrojali biće, biće, biće, ajmo nešto napravimo, sve što god radite, što ste postigli bravu, zato ćete dobiti pohvalu. Ali od mene nećete dobiti pohvalu za ono što iznesete da ćete raditi pa od toga ništa. Hvala lijepa, zato nisam zadovoljan odgovorom.

**Vijećnik Jure Brkan,** povreda Poslovnika:
 Po kojem članku poslovnika može gradonačelnik odgovoriti na njegov komentar odgovora. Povrijeđen je članak 70. Poslovnika u radu Gradskog vijeća, u vijećničkim pitanjima pod broj jedan gradonačelnike je prekršio svaki rok dat za odavanje odgovor, a vi ga na to niste upozorili, kao također u tome članku ne stoji da ikad on može, ima pravo komentirati zadovoljstvo i nezadovoljstvo vijećnika dobivenim odgovorom njegovim. I zato vas molimo izrecite opomene i sebi i njemu, a kamoli da mu dajete još ekstra vrime da on ovdje nešto na osnovu svog političkog manifesta, pardon, manifesta o kozmetici grada, nama drži još predavanja.

**Predsjednica Gradskog vijeća Grada Makarske Gordana Muhtić,** odgovara na povredu Poslovnika:
 Evo ja ću samo kratko obrazložiti da odgovori na vijećnička pitanja daju se na samoj sjednici, mogu se navesti razlozi zašto to nije moguće, eventualno pa da se dostavi na sljedećoj. Odgovor na pojedino postavljeno pitanje u pravilu traje tri minute, a ako je zbog složenosti pitanja potrebno, odgovor može trajati do pet minuta. Znači u pravilu.

**Vijećnik Jure Brkan,** odgovara:

 I sve je to premašio ja sam štopa. Jeste li vi? Vi očigledno niste jer ste ga pustili namjerno

**Predsjednica Gradskog vijeća Grada Makarske,** odgovara:
 Ne brinite se, a ovo što drugo kažete da je ponovno povrijeđeno ni to nije točno. Naime, na izraženo mišljenje gradonačelnik može dati dodatno pojašnjenje u trajanju od jedne minute. Kao što ste čuli, upravo sam gradonačelnika na to i upozorila. Dakle, da može samo 60 sekundi odgovoriti kolegi Lelasu.

**Gradonačelnik Grada Makarske Zoran Paunović,** odgovara na komentar:
 1. Ma ja bi samo kratko dodao, a tiče se dakle digitalizacije i digitalne Makarske tu je zaista Grad nama ostavljen u rukama kao ja bih rekao u kamenom dobu. Dakle jedna od naših prvih odluka po pitanju digitalizacije koja je odrađena ekspresno je bilo uvođenje internet bankarstva. Dakle zamislite, dakle mi kad smo došli u šestom mjesecu gradska uprava nije imala niti internet bankarstvo. Ovo što se sada događa i što sam malo prije nabrojao vezano za digitalne projekte Grada Makarske u odnosu na ono što je nas dočekalo prije dvije i pol godine, ovo je sada kvantni iskorak. Dakle zaista je kvantni iskorak po pitanju digitalizacije. Dakle gradska uprava ne samo da je dovršila registar nekretnina, ne samo da je napravila GIS sustav koji je dostupan i javnosti. Vi možete danas ukucati na web stranici Grada i vi možete vidjeti geolokacije i sve što se radi. Imate pristup određenom dijelu GIS sustava, taj GIS sustav je nešto što se stalno nadograđuje, nadograđivat će se i dalje. Preko SOM sport aplikacije dakle udruge su, i sportske udruge i udruge iz kulture, su dobile mogućnost da digitaliziraju svoje poslovanje. I da ne da ne nabrajam dalje, ali zaista mislim da ne stoji ovo što ste maloprije rekli.

**Vijećnica Ivana Miočević Franić,** postavlja pitanja:
 1. Pripremila sam tri pitanja za gradonačelnika Paunovića. Dakle prvo pitanje Planom upravljanja pomorskim dobrom na području grada Makarske za razdoblje 2024. do 2028. koje je trenutno na e-savjetovanju, predviđeno je 500.000,00 eura za izgradnju komunalne infrastrukture na plaži Osejava, dakle sunčališta, toaleti, tuševi, kabine za presvlačenje i drugo u sklopu projekta Burolina. Obzirom da projekt Burolina i sama ideja iz mandata SDP-ovog gradonačelnika Tonća Bilića nikada nisu zaživjele u svijesti građana, zanima me na šta se konkretno odnosi planirani iznos od pola milijuna eura. I također me zanima što se misli pod sunčalištima, hoće li se rušiti i betonirati sike i do kojeg područja od postojeće plaže do punte Osejava?

 2. Drugo pitanje. Planom upravljanja pomorskim dobrom također se predviđaju sredstva za uređenje šetnice od hotela Aminess khalani do potoka u Krvavici u iznosu od 1.600.000,00 eura. Rrebalansom proračuna ovaj iznos je značajno smanjen, da sada ne ulazim u detalje oko toga, zanima me hoćete li i kada sanirati put u dijelu od takozvane plaže za pse prema bijelim stijenama koji je neprohodan zbog štete koju je prouzročilo zadnje nevrijeme? Naime, šetnica je na dijelovima potpuno devastirana i neprohodna.

 3. I treće pitanje također se odnosi na problematiku plaža. Studija turističkog nosivog kapaciteta grada Makarske donijela je porazne podatke o dostupnoj površini za kupače koja iznosi svega metar i po kvadratnih, dok se Planom upravljana sukladno novom Zakonu o pomorskom dobru uklanjaju molovi, gatovi, sunčališta i druge građevine koje nisu vidljive na digitalnoj ortofoto karti iz 2011. godine, zanima me šta je sa štekatom kraj Žute kuće koji zauzima ogromnu površinu. Hoće li se taj monovulozni štekat smanjiti kako bi se otvorilo više prostora za kupače? Hvala.

**Gradonačelnik Grada Makarske Zoran Paunović,** odgovara na postavljena pitanja:
 1. Hvala vam lijepo na pitanjima. Što se tiče prvog pitanja i vezana za ovaj predviđeni iznos od pola milijuna eura na Osejavi. Dakle, činjenica je da mi jesmo odradili određene razgovore sa gospodinom Marovićem, s obzirom da se Burolina koja je planirana nalazi većim dijelom, zapravo u punom iznosu, u punom svom obuhvatu u pojasu pomorskog dobra. Bio je nekakav načelni dogovor, ali ovo nismo mislili s time izlaziti u javnost još uvijek. Bio je načelni dogovor da počnemo pripremati i određenu dokumentaciju jer mislimo da je to, opet kažem, na tragu onoga što se nalazi u ovom manifestu koji smo predstavili i po kojem gradska uprava radi već duže vrijeme, a radi se dakle o nautičkoj luci, nautičkoj luci u Makarskoj. U svakom slučaju ono što je što je važno ovdje napomenuti dakle, postoje određeni planovi. Ne znam zašto mislite da nije zaživjela u svijesti građana? To je nešto što možemo eventualne ispitat u nekakvom sljedećem periodu. Burolina svakako nije namijenjeno da bude završena u ovom mandatu već će biti predstavljena kao jedan od projekata za sljedeći mandat ove gradske uprave. Vaša primjedba oko plaže Osejave taj dio je predviđen kao što je predviđeno i prijašnjih godina. Vi ste vidjeli šta je nevrijeme napravilo, napravilo cijeloj obali i potrebna je definitivno sanacija na onim koncesijskim područjima gdje Makarska obala gdje upravlja. Makarska obala će naravno, po pravilima struke obaviti obnavljanje. Ista stvar predviđena je i u proračunu vezano za plažu Osejava koju je more nažalost, odnijelo i svake godine se po pravilima struke obnavlja i ta plaža. Mislim da tu nema razloga zabrinutosti građana ovo što vi govorite betoniranje sika, ja mislim da smo mi t u jasni. Dakle, betonizacija je nešto protiv čega se mi borimo od starta, od početka, to javno i komuniciramo, tako da zaista i ko gradska vijećnica i kao građanka ne biste trebali biti zabrinuti da će ova gradska vlast betonirati i pogotovo betonirati sike ili betonirati obalu.
 2. Vaše drugo pitanje, šetnica do Krvavice. Evo kad ste to već postavili to je također jedan od projekata u jednom od ova naša četiri stupa o kojima cijelo vrijeme govorimo, a nije za štetu niti ponoviti. Dakle šetnica Krvavica, zadnji preostali dio šetnice kojeg uređujemo kako bi se nesmetano mogli šetati i biciklirati uz more cijelom Makarskom rivijerom. Dakle, to je jedan od projekata koji se nalazi tu, mii smo ga prošle godine stavili u proračun. Bilo je ako ste pratili, a mislim bilo je riječ i zadnji put kad smo usvajali proračun prošle godine tome, dakle ideja je da se ta šetnica, s obzirom da je zeleni projekt, s obzirom da govorimo tu i o bicikliranju i biciklističkim stazama i šetnji, bilo je zamišljeno da se prijavi na određeni EU projekt, da se većina novaca barem u nekakvom iznosu 85-90% financira putem EU fondova. U međuvremenu taj niti jedan EU fond po tom pitanju nije izašao. Mi jesmo prijavili to na jedan interreg, međutim još uvijek rezultate nemamo. Ali vi kao da predosjećate zapravo i dobro vam je pitanje, što se tiče hoćemo li sanirati ovaj dio? Dakle ja već jesam pokrenio po tom pitanju određene razgovore, tu sam razgovarao prvenstveno sa našim vatrogascima i mi bi organizirali, kao što organiziramo svake godine par radnih akcija, organizirali bi na isti način radnu akciju kojom bi se ta šetnica u tom dijelu od zadnje plaže pa skroz do potoka u Krvavici zaista saniralo. Dakle to je samo osnovna sanacija, premda plan izgradnje cjelokupne šetnice, biciklističke staze, je planiran u onom trenutku kada dobijemo EU sredstva.

 3. Što se tiče vaše trećeg pitanja šta je sa štekatom kraj Žute kuće? Dakle mi smo nedavno ne samo sa vlasnicima tog djela i objekta, nego smo odradili razgovor i sa svim vlasnicima i ugostiteljima koji se nalaze na koncesijskom odobrenju Makarske obale. Naime bio je ovo ljeto inspekcijski nadzor od strane Županije koji je utvrdio određene nepravilnosti. Sa svim ugostiteljima smo razgovarali, određene nepravilnosti će morati biti uklonjene. Činjenica je da je malo čudno zašto je baš taj inspekcijski nalaz došao usred ljeta i zašto baš na koncesijska, samo na koncesijska odobrenja Makarske obale. Ja mislim da je tu, sad neću nagađati, možda bolje da ne govorim, ali zaista ciljano u sedmom mjesecu inspekcijski nadzor poslan od Županije, koja je suprotna politička opcija, i poslano direktno na koncesije Makarske obale, ne na ostale koncesije. I koji je što je rezultiralo zaista sa jednim opširnim opisom šta je potrebno napraviti da se to dovede u nekakve okvire koncesijskog odobrenja koje je dodjeljivano još dok je koncesija bila na Makarskom komunalcu davno prije. I sve ove stvari koje ste vi spomenuli, i sve ove stvari koje su nepravilnosti su napravljene davno, davno prije. Međutim, evo očito je došlo vrijeme kada mi moramo rješavati sa tim kosturima iz ormara.

**Ivana Miočević Franić,** komentar odgovora:

 1. Hvala na odgovorima. Što se tiče ovog mog prvog pitanja i pola milijuna eura koji se planira potrošiti na uređenje plaže Osejava, niste mi konkretno odgovorili. Govorimo o prilično visokom iznosu sredstava i nije jasno na šta se to planira potrošiti jer mi nekako zvuči nemoguće da bi pola milijuna eura koštali nekakvi toaleti i tuševi i kabine za presvlačenje. Pa ne znam šta ste mislili pod tim sunčalištima. Drago mi je da nećete betonirati. Planirate li stavljati nekakve ovaj montažne konstrukcije? Molim da mi to pojasnite.

 2. Što se tiče šetnice do Krvavice u ovome dijelu koji je devastiran, proračunom je čini mi sa ostavljeno oko 20.000,00 eura za ovu godinu za namjenu za tu šetnicu, pa me zanima hoće li se to utrošiti i sanirati do konca godine, ta je šetnica frekventna, tamo šetaju naši građani, pa i turisti koji dođu u ovo doba godine. Mi smo kao udruga Osejava prije dvije godine sanirali taj dio puta, međutim, potrebna je jača mehanizacija i više ljudi, pa me zanima može li se to srediti negdje do Božića kako bi i oni turisti koji će pristić ovaj imali omogućen prolaz do Osejave?

 3. A ovo zadnje pitanje ja sam konkretno pitala za Žutu kuću zato što je to najveći štekat i čini mi ste da je neprimjereno da jedan ugostiteljski ovaj obrt ili tvrtka, šta već je dobije toliku površinu nasred Makarske plaže. Vidjela sam da u ovome planu koji je na e- savjetovanju da će se i sve konstrukcije na štekatima trebat promijeniti u drvene ovaj pa samo par riječi oko toga ako može. Hvala.

**Predsjednica Gradskog vijeća Grada Makarske Gordana Muhtić,** odgovara na komentar:

 1. Samo ja, ukratko, nakon što završi savjetovanje, plan ovaj o kojem vi govorite, koji vrijedi za razdoblje 2024. do 2028. to je isto bitno naglasiti, tako da sve ove brojke i iznosi nisu predviđeni u jednoj godini, nego su za ove četiri godine i radi vas vijećnika i radi naše javnosti. Taj plan upravljanja pomorskim dobrom naći će se na ovome Gradskome vijeću, tako da ćemo o tome imati sigurno prilike detaljno razgovarati, evo gradonačelniče vi kratko minutu izvolite.

**Gradonačelnik Grada Makarske Zoran Paunović,** odgovara na komentar:
 1. Ma ja ne bih puno ulazio u te stvari, znam da vas zanima ali prvo da možda odgovorim kratko na ovo pitanje što ste rekli. Dakle mislim da neće biti do kraja godine, nažalost. Puno je drugih stvari planirano da se napravi do kraja godine. Radna akcija što se tiče ovog dijela šetnice, mislim da će biti nekad početkom ili prvom tromjesečju sljedeće godine, tada je predviđeno, tako je razgovarano sa zapovjednikom Javne vatrogasne postrojbe, također sa DVD-om. I naravno, mi ćemo adekvatno tome komunicirati, također i sa pozvat ćemo, naravno i građane da se priključuju i možda vašu Udrugu Osejava također.

 2. Što se tiče ovih ostalih stvari, mislim da smo tu, zaista smo transparentni. Svaki put kad bilo što donesemo bilo kakve odluke detaljno razradimo, predstavimo javnosti. U ovom trenutku ne mogu vam reći, dakle, niti imam detaljno razrađen plan, ovo je okvirni iznos koji detalje još naravno moramo razraditi, ali opet ovo što je predsjednica Gradskog vijeća rekla radi se o planu 2024.-2028. tako da će detalji biti predstavljeni javnosti kada zaista budemo imali detaljno razrađen plan.

**Vijećnik Marko Raos,** postavlja pitanja:
 1. Imam dva pitanja za gradonačelnika. Udarna vijest prije par mjeseci je bila potpisivanje ugovora sa gradonačelnikom Pule vezano za bespravnu izgradnju. Bespravna izgradnja iz dana u dan povećava se na našem području, da li ukupni objekti, djelomični objekti itd. Moje pitanje glasi u kontaktu sa građanima, građevinskom inspekcijom u Splitu, da li su napravilo rješenje o uklanjanju, ja sam već od ovomu govorio prije šest mjeseci i da li će se ukloniti obzirom da vidimo da je Vruja uklonjena, da se Šolta ruši, da se sada Murter ruši i Hvar se ruši itd. Šta je sa bespravnom gradnjom grada Makarske i ako mi možete da na to odgovor.

 2. Drugo moje pitanje je vezano obzirom na klimatske promjene, vidimo da Split pliva, Zadar pliva, svi gradovi plivaju, ali pliva i Makarska. Da li je potpisan ugovor s organizacijom koja održava oborinsku kanalizaciju? Jer ako ste prošli utorak poslijepodne oko pet i pol šest manje kvarat preko Marinete bilo je 20cm vode, jednostavno se nije moglo prolaziti automobilom, auti su stali već od mula prema naprijed. Prema tome, kada će se početi sa održavanjem, vidio sam da je milijun i pol kuna osigurano za to. To je čisto tekuće održavanje oborinske kanalizacije. Zašto se to ne radi i zašto se ne pristupa tome problemu? Hvala lijepa.

**Gradonačelnik Grada Makarske Zoran Paunović,** odgovara na postavljena pitanja:
 1. Hvala vam lijepo na pitanjima. Mislim ako je ko protiv bespravne gradnje, ja mislim da je to ova gradska uprava koja od početka i komunicira i sve napore je zapravo usmjerila u ograničavanje daljnje gradnje, u zaustavljanje daljnje izgradnje. Imat ćemo prigode možda kasnije i razgovarati malo detaljnije o tome kroz Studiju nosivih kapaciteta gdje su cijeli jedan odjeljak te Studije je posvećen upravo Prostornom planu iz 2020. i općenito, koji još uvijek da se razumijemo na snazi, tako da to je jedna tema koja zaista zabrinjava i nas kao gradsku vlast, ali sigurno ogromni, ogromni, dio naših naših građana. Mislim, ja se tu u potpunosti slažem s vama, dakle, zaista je potrebno da građevinska inspekcija češće izlazi na teren i da uhvatimo na neki način ovaj pozitivan val. Rekli ste srušila se Vruja, na Šolti se radi, ja vjerujem evo potaknut možda i vašim pitanjima mogu kontaktirati već sljedeći tjedan građevinsku inspekciju i zaista da vidimo da počnu rušenja bespravnih objekata i u našem gradu. I u našem gradu to je zaista nešto s čime ja želim da se dogodi. U Makarskoj je sama gradnja, bespravna gradnja, uzela zaista puno maha, ali dobro, to nije ništa novo o tome govorimo već zadnjih nekoliko godina. Pitate što je s bespravnom gradnjom grada Makarske? Nadam se da tu ne mislite na sami Grad kao investitora, jer Grad Makarska radi po pravilima. Doduše, bila je napravljena ona nadstrešnica bespravno na tržnici i tu smo po reakciji inspekcije koja je brzo izašla na teren, morali ukloniti tu nadstrešnicu jer je to zapravo jedan od rijetkih trenutaka kada je zaista Grad Makarska radio nelegalno bez pravnog akta, akta o gradnji, gdje je napravio ogromnu nastrešnicu koja je kasnije koštale zaista građane Makarske, klanjanje je koštalo i na neki način bacilo veliku, veliku, sjenu na cijeli prošli mandat gospodina Brkana.

 2. A što se tiče vašeg drugog pitanja klimatske promjene, mi smo u nekoliko navrata govorili o tome. Imali smo i nekoliko prezentacija, jedan od ključnih strateških dokumenata ove gradske uprave je ujedno i SECAP, dakle, koji je, osim što je strateški dokument, rezultirao je akcijskim planom gdje imamo razrađen od 24 + 20 različitih aktivnosti u sljedećih šest do sedam godina koje ćemo realizirati da bismo zaista prilagodili Makarsku i priveli je onim ciljevima koji smo na koje smo se obvezali, a obvezali smo se da ćemo do 2030. godine smanjiti ugljični otisak za 55% s tim da smo mi kao gradska uprava postavili još ambiciozniji cilj gdje bi htjeli zaista do 2030 godine da Makarska bude ugljično neutralna. Hoće li se to dogoditi ili neće, ne ovisi samo o gradskoj upravi, puno dionika je tu uključeno, tu su i građani, a tu su i gradska poduzeća. Ako budete imali prilike, zaista evo apeliram, pročitajte detaljno taj strateški dokument Grada Makarske i tamo ćete vidjeti sve akcijske stvari koje trenutno radimo. Jedna od tih je primjerice i poticaji za fotonaponske elektrane na krovovima građana, predviđeno je milijun kuna bilo prošle godine do sada, imat ćemo ja mislim u 12 mjesecu i određeni izvještaji koliko je do sada iskorišteno velik, dosta veliki odaziv, velik broj građana, i s tom akcijskom i s tom mjerom ćemo nastaviti i u sljedećem proračunu. Slažem se, vidio sam, filmić je snimljen kako je izgledala Marineta u onom trenutku kada je pala velika kiša. Postoje određena začepljenja oborinske odvodnje na tim područjima. Ako se sjećate, ja sam kod kapitalnih projekata i govorio da ćemo mi raditi novu rivu u sklopu gradnje te nove rive, završava se upravo je glavni projekat, u sklopu gradnje nove rive predviđena je i potpuna sanacija i oborinske i vodovoda i kanalizacije. Nama je naime tamo trenutno kanalizacija i ispusti koji izlaze i događaju se ispusti jer Vodovod je radio i dosta detaljnu studiju, na osnovu te studije gdje se događaju preljevi i u luci, događaju se preljevi i na drugim mjestima, bez obzira bila kiša ili ne, događaju se preljevi dakle i kada je normalno operativno djelovanje vodovoda i kanalizacije, dakle u tim trenucima i zbog tih prelijeva kojih ima mislim, ako me sjećanje ne vara, do 70-ak u toku godine je između ostalog, i zaustavljen i donesen je akt od strane Vodovoda da nema daljnjih priključenja na kanalizacijsku mrežu. O tome su pisali i mediji, jer postoji ogroman pritisak investitora, pogotovo u turističkim zonama za novim kanalizacijskim priključcima. Ali upravo radi te Studije koja je donesena, koja pokazuje u kojem se trenutno fazi nalazimo, nalazimo se u crvenome, zaista u crvenome, nema, nema daljnjih priključaka na Vodovodnu mrežu i to je jasan stav Vodovoda cijele Makarske rivijere. Tako da to pročišćavanje oborinske odvodnje to je dodijeljeno Makarskom komunalcu. Mi ćemo preko njih odrađivati ove manje popravke. Međutim, ozbiljan popravak će doći tek po meni, vjerojatno 2026.-2027. kad se bude radila nova gradska riva, gdje će se zatvoriti promet, gdje će se napraviti cijeli projekat, uskoro ćemo kad bude gotov glavni projekat i kad se dobije građevinska dozvola za taj zahvat predstaviti to naravno, cjelokupnoj Makarskoj javnosti.

**Vijećnik Marko Raos,** komentar odgovora:
 1. Mislim šta se tiče održavanja oborinske kanalizacije da se može, strateški dokument je na dugomu štapu, ali sada trenutno, ako se može očistiti jedna šahta, pet šahti na Vrpolju i drugdje šahte tako da ta voda sva ne dođe na rivu. Prema tome mislim na održavanje sad trenutno, a ovo su investicije koji će doć što ste rekli 2026. i tada kad dođu, ali sada bi tribali već ako je Komunalac ta komunalna organizacija s kojom je potpisan ugovor za održavanje onda mislim da tribaju prionit poslu očistit ono što se može očistiti da se umanji količina vode koja dođe na rivu.
 2. Vezano za prvo pitanje bespravnu gradnju. Kad stanete ili na groblje ili na Sv. Petar pogledajte od Mlinica prema Kotišini koliki broj novih kuća se napravio u zadnje dvije godine dana. I to se sukcesivno ide sve prema Kotišini, jednostavno ono je sve zelena površina i ta zelena površina jednostavno dan po dan pomalo nestaje. Hvala lijepa.

**Gradonačelnik Grada Makarske Zoran Paunović,** odgovara na komentar
 1. Tu se slažem u potpunosti, ali morate shvatiti da su to sve građevinske dozvole izdane po postojećem Prostornom planu za kojeg ste između ostaloga ja mislim i vi jer ste bili u prošlom sazivu Gradskog vijeća digli ruku. Dakle, sumnjam da je napravljeno ako je izdana građevinska dozvola, ako je nešto napravljeno mimo zakona, ja i ovom prilikom pozivam da prijavite to građevinskoj inspekciji. Evo da na tom valu rušenja bespravnih građevina da, zaista napravimo uslugu budućim generacijama ljudi koji će živjeti u Makarskoj jer ovo što govorite ovo je istina. Ali ja ponavljam ponovno, dakle, radi se po postojećem planu koji je izglasan 2020. godine u kojem ste sastavu Gradskog vijeća bili i vi i digli za taj Prostorni plan ruku. Mi smo odmah pokrenuli izmjene i dopune Prostornog plana, one su već dva mjeseca na Ministarstvu, čekaju pozitivno mišljenje Ministarstva, i onom trenutku kada dobijemo mi ćemo staviti pred gradske vijećnike i usvojit ćemo taj prostorni plan. Nažalost, Prostorni plan iz 2006. godine, da ponovimo i utvrdimo gradivo, je bio donesen nakon toga 2009. u mandatu gospodina Marka Ožića- Bebeka je izmijenjen gdje su olabavljeni koeficijenti gradnje i koji je praktički devastirao cijeli prostor. Mlaki pokušaji 2020 sa izmjenama dopunama vidimo da nije dao ploda nego dapače opet se pronalaze rupe u zakonu, opet se rade aparthoteli, odnosno stambene zgrade pod krinkom aparthotela, opet se izdaju građevinske dozvole, ponavljam sve po planu iz 2020. I u onom trenutku kada dobijemo pozitivno mišljenje Ministarstva, mi ćemo staviti taj Prostorni plan pred gradske vijećnike i ja vjerujem da ćete i vi gospodine Raos glasati za taj Prostorni plan jer on uistinu ograničava daljnju gradnju, on ukida višestambene zgrade, on smanjuje koeficijente gradnje, on smanjuje koeficijente čak i za hotele, dakle, zaista štedi prostor.

**Vijećnik Petar Kelvišer,** postavlja pitanja:

 1. Imam tri pitanja. Prvo pitanje je vezano opet za prijevoz srednjoškolaca u Split i Omiš. Dakle, nedavno ste donijeli odluku o sufinanciranju srednjoškolskog prijevoza u kojoj Grad pokriva 25% iznosa dijela cijene mjesečne karte za učenike koji putuju u Split i Omiš. S obzirom da smo mi o tome već pričali, ja vas još jednom ipak pitam, molim da objasnite roditeljima, odnosno javnosti što to zapravo znači, odnosno koliko bi to bio iznos ako bi primjerice karta za Split, odnosno mjesečni pokaz bio 140,00 eura. Mnogi misle da je to 25% od ukupne cijene pokaza, međutim, to nije ono što je zapravo ovom odlukom stavljeno, to je zapravo 25% od cijene koju je propisala Vlada svojom odlukom. Dakle, molim vas da još jednom razjasnite roditeljima koliko će zapravo Makarska financirati taj prijevoz?

 2. Drugo pitanje je vezano za aktualno korištenjem elektronskih kartica za otvaranje molokovih kontejnera. Dakle, ovom odlukom se potiče građane na razdvajanje otpada i utječe se na čistoću grada. Mene zanima kako mislite implementirati ovu odluku dalje, odnosno potaknuti građane na savjesno zbrinjavanje otpada kada na većini zelenih otoka sa molokovim kontejnerima nema kontejnera sa svim komponentama odvajanja? Građani i dalje bacaju svoj otpad tamo gdje uspiju ga ugurati, to sam nekoliko puta uspio čak i primijetiti, i ne vode uopće računa o tome gdje se što baca. Dakle kada će se kompletirati zeleni otoci s molokovim spremnicima? Hoće li se uvesti možda neki video nadzor i koje još radnje Makarski komunalac, odnosno Grad planiraju poduzeti da bi ovaj sustav zaista funkcionirao, a da se ne tiče samo edukacije i uputa kroz letke.

 3. I treće pitanje. Možda evo će rađe odgovoriti zamjenica umjesto gradonačelnika. Dakle, zanima me imate li neke povratne informacije u vidu razine zadovoljstva zakupaca poslovnih prostora u užoj gradskoj jezgri koji su se uključili u projekt Lokale u kale? Jeste li s istima razgovarali o tome koliko im se uključenje u ovaj projekt isplatio, koliko njih nastavlja raditi i nakon sezone jer su neki već zatvorili, odnosno hoće li uspjeti namiriti sve troškove ulaganja u prostor uz plaćanje najma? Dakle, što kažu najamnici, odnosno najmoprimci koji su eto ušli u ovaj projekt oživljavanja stare gradske jezgre? Hvala lijepo.

**Gradonačelnik Grada Makarske Zoran Paunović,** odgovara na postavljena pitanja:
 1. Hvala vam uvaženi vijećniče na pitanjima. Vezano za prvo pitanje, već smo to u nekoliko navrata imali kao temu na aktualnom satu, prijevoz srednjoškolaca. Mi smo zaista pokušali u nekoliko navrata razgovarati. Upravni odjel je zaista dao sve od sebe, ali čisto još jedanput da da pojasnimo kako je funkcionirala cijela priča. Dakle, država propisuje cijenu po kojoj se određuje prijevoz do određene udaljenosti i na osnovu toga sufinancira 75% cijene te karte. S obzirom da u ostalim sredinama cijene tih karata ne odstupaju, dakle kada država propisuje tu cijenu, ona govori o lukrativnoj cijeni, dakle, u toj cijeni već prijevoznik zarađuje određeni iznos novaca, dakle, zarada je u toj cijeni koju je država odredila, država postavila i ako država kaže to je ta cijena mi financiramo 75% , Grad se tu ponudi ok, ajmo mi financirati 25% ostalih do te cijene. Međutim, kako imamo situaciju kakvu imamo na tržištu, u gradu Makarskoj, općenito u ovom području imamo jednoga monopolistu koji svojevoljno određuje cijenu i praktički zarađuje, ja bih rekao ekstra profit na, ekstra profit na studentima i na prijevozu studenata. Mi smo čak bili spremni prihvatiti, u nekoliko navrata smo to komunicirali, prihvatit da se fiksira cijena čak i iznad te cijene, ali da se fiksira da ne može svojevoljno prijevoznik u toku godine mijenjati tu cijenu, pa smo bili pristali, pa amo se dogovoriti da financiramo svakom srednjoškolcu koji ide u Omiš koji ide u Split, ali kada ne ide, kada se primjerice ostane bolestan da ne plaćamo tu cijenu, međutim ni to nije prošlo. Dakle, mi moramo financirati punu cijenu i država financira pod navodnike punu cijenu i kad učenik ne ide u školu ne vozi se autobusom, ne konzumira uslugu. Dakle, mi jednostavno nismo mogli pristati na te uvjete, mislim da je to čak i nelegalno. Dakle, ja ne mogu potpisati ugovor u kojem ne znam sutra koja će cijena bit. Dakle, mi moramo predvidjeti nešto proračunom. Da bi predvidjeli proračunom moramo postaviti određenu stavku, ako se ta stavka sutra promijeni, a ugovoru koji je prijevoznik dostavio, koji bi mi trebali kao potpisati, piše da on u svakom trenutku može promijeniti tu cijenu podignit je, naravno, vjerojatno neće ići na niže, iako su troškovi u pravilu niži njemu u odnosu na ono razdoblje kad smo razgovarali kada je digao cijenu. Dakle, u cijeni koja je država odredila prijevoznik zarađuje. Da se razumijemo, cijena koja je postavljena od strane strane prijevoznika je puno viša nego što je cijena koju je država propisala. Mi financiramo 25% propisane cijene država financira 75% i to bi trebala biti cijena po kojoj se djeca voze u školu. Međutim, ona cijena razlika u toj cijeni između cijene koju je stavio prijevoznik koji jednostavno ne želi uopće niti razgovarati i navodi nas na potpisivanje ugovora koje bi bilo štetno i zakonski neutemeljeno, mi ne možemo na to pristati. Ja sam dao dalje nalog pročelnici, dao sam nalog cjelokupnom Odjelu da pokušaju naći ipak određeno rješenje. Opet kažem, u određenom periodu ćemo izaći sa nekim mjerama, međutim, evo nadam se da sam bio jasan, dakle, ja ne mogu potpisati takav ugovor koji je štetan. Nisam zakonski ovlašten. Bilo je ponuda, amo razgovarati, amo napraviti da taj ekstra profit koji vi zarađujete ne bude tri puta ili dva puta u odnosu na onu cijenu koju je odredila država, uzmite si i ekstra profit ali ne da bude toliki pa ćemo razgovarati, ali da bude fiksna cijena u toku cijele godine i kada se djeca ne voze autobusom, amo dogovoriti da tada ne plaćamo, jer ako ne konzumiraju uslugu, ne možemo platiti nešto što nije konzumirano. Međutim, evo nismo naišli na razumijevanje sa strane prijevoznika, jedinog prijevoznika koji vozi na ovom području.
 2. Što se tiče vašeg drugog pitanja. Dakle vezano za molok kontejnere. Mi smo imali to pitanje, mislim da je vaša kolegica Ivana Miočević Franić govorili smo o tome i na prošlom Gradskom vijeću kada ste pitali kada će biti datum, kada ćemo uvesti, kada će Komunalac početi sa zatvaranjem moloka i drugačijim, primjenom drugačijeg cjenika. Ja bih ovdje htio ponovno apelirati na sve građane, na odgovornost svih građana, mislim da je dobro da se ovo napravilo u ovom razdoblju kada nije sezona, da je dobro kada je ovo nekakvo razdoblje i uveli smo od prilike mjesec, malo više od mjesec, mjesec i 10 dana, do pravog početka primjene novog cjenika i do početka primjene kartica i otvaranje moloka, tako da u tih mjesec i nešto dana zaista imamo dovoljno vremena da zajedničkim snagama uvjerimo građane i da na neki način promijenimo navike. Dakle, ovdje je stvar o mijenjanju navika pojedinca, mijenjanju navika svih nas. Zaista ove godine, a mislim da ćemo se svi složiti s time, Grad je bio nikad čišći i tu zaista treba odat priznanje Komunalcu. Komunalac je i svi djelatnici Komunalca ove godine su bili prenapregnuti, sezona je bila nikad bolja, nikad više ljudi nije bilo u gradu, nikad se više noćenja nije ostvarilo, a u isto vrijeme nikad čišći grad nije bio. Mene je zaustavljalo jako puno ljudi turista da je grad kao apoteka. Dakle, to su, to su zaista pohvalni rezultati za Makarski komunalac koji je pokazao da može kad hoće napraviti da grad bude čist i da blista, i sada tu sliku grada pokvariti, mislim da ne bi se smjelo dogoditi. Da bismo to izbjegli potrebno je mijenjati navike pojedinaca, navike svih nas, i zaista to smo komunicirali prije godinu dana, komunicirali smo i prije dvije godine, smjernice Europske unije uredbom idu upravo da je svaki pojedinac odgovoran za svoje smeće, za svoj otpad. Ja vjerujem, mi smo naime, možda to nije još, nismo još niti komunicirali, ali mi smo od ovoga tjedna u dogovoru sa i sa Komunalcem i u dogovoru sa ostalim poduzećima, naravno sa gradskom upravom i redarstvom, pokrenuli jednu akciju gdje pokazujemo jedno zajedništvo, u kojem smo sat vremena svi djelatnici od pročelnika, od djelatnika gradske uprave, od djelatnika Komunalaca, od Makarske obale, da ne nabrajam dalje, od mene između ostalog, od Antonije, izašli smo na teren i planiramo izlazit cijeli sljedeći tjedan također, gdje smo educirali građane. Bili smo na tim otocima, bili smo na sedam različitih lokacija, moloci poviše tržnice, Marineta, Jadranska 1, Jadranska 2, Narodne novine, kraj Tommya, kraj Gorinke ispod Cicibana, dakle zajedničkim snagama izašli smo u reflektirajućim prslucima kad su građani bacali svoj otpad, već su neki određeni građani i pokupili svoje kartice. Informirali smo ih, dali smo im ujedno i letak, razgovarali s njima s kojim se problemima susrećemo i adekvatno tome primijenit ćemo također u sljedećim tjednima njihove savjete da se ta komunikacija prema njima još više poboljša. Meni je drago da ste postavili to pitanje, ali evo možda da iskoristimo priliku da i mi vijećnici zajedno izađemo sljedeći tjedan u određeno vrijeme na molok kontejnere, da zajednički educiramo građane. Problem smeća, je nešto na što je Makarska javnost, ali ja vjerujem i svi mi koji smo u političkoj, političkim strankama ili političkom životu, jako osjetljivi. Znamo šta je problem smeća donio Makarskoj 2016., znamo koji su problemi bili nakon što se zatvorila odlagalište u Podgori, znamo što je to činilo Makarskoj sezoni. Prema tome, zaista mislim da zajedničkim snagama, dakle ovo nije HDZ, SDP, NLO, nije politička priča na kojoj će određena stranka poentirat, nego je ovo zaista apel da zajedničkim snagama educiramo i to je civilizacijski doseg određene sredine ako zaista imamo veliki postotak odvajanja otpada i brinemo se. Dok god je ljudi, dok god je čovječanstva, dotle će otpada biti. To je jednostavno činjenica, samo je pitanje hoćemo li od tog otpada na određeni civilizacijski način ko što i propisuje Europska unija pridruži se nacijama koje smo civilizirani ili ćemo ostati ipak necivilizirana nacija i sredina. Evo tako da još jedanput apeliram na sve vas vijećnike da eventualno slijedeći tjedan, ja vam mogu pročitat određeni raspored, između 9 i 10 sati na molocima, poviše tržnice na Marineti, na Jadranskoj 1, na Jadranskoj 2, kod Narodnih novina, kod Tommya, kod Gorinke ispod Cicibana, bit će određeni djelatnici u kombinaciji između Grada Makarske, Makarske obale, Makarskog komunalca itd., pa se možete također priključiti i biti na tim molocima. Zajednički razgovarajmo sa građanima, educirajmo građane. Zaista je ovo na neki način prekretnica u načinu zbrinjavanja otpada u gradu Makarskoj. Evo, nadam se da sam odgovorio barem djelomično na vaše pitanje.

**Zamjenica Gradonačelnika Grada Makarske Antonia Radić Brkan,** odgovara na postavljeno pitanje:
 1. Pa evo na ovo vijećničko pitanje Lokale u kale, a nakon što je prošla prva sezona, nakon što smo krenuli sa tim mjerama za poduzetnike i obrtnike i umjetnike, možemo reći da smo mi brojevima zadovoljni. Do sada smo u gradu Makarskoj, u starogradskoj jezgri, imamo 10 novih, što ugostiteljskih što trgovačkih objekata, a ukupno je bilo 18 poduzetnika koji su bili na mjerama poticaja. Mjere poticaja znat ću da ne svak tko je otvorio je dobio poticaje, već je postojalo vrlo jasno razredi definirani što će se poticat. Ono što je važno je da obaveza prema svim poduzetnicima koji su korisnici poticaja u Lokale u kale je da moraju raditi minimalno šest mjeseci. S tim smo htjeli upravo produljiti rad u starogradskoj jezgri kako bi u principu i turisti a i građani duže uživali u otvorenom restoranima, kalama, kafićima, ugostiteljskim i trgovačkim objektima i njihova obaveza je rad od dvije godine. Ono što je postignuto, a to je da je centar je zaživio, kale su pune trgovina, ugostiteljskih objekata, restorana, kafića i ono što je važnije, šušur je domaćih ljudi i turista i vidi se da je jednostavno drukčija dinamika. Mi smo lani kad smo krenuli sa projektom Maestrale, htjeli pokazati svim budućim ugostiteljima i poduzetnicima da imamo alate i načine i znanja i vještine kako ćemo turiste i građane dovesti u staru gradsku jezgru. To je bilo samo srijedom kada je kroz projekt Maestrale išla Agathina tura koju smo pokrenuli sa udrugom vodiča Makarske rivijere, a i koncerti u manje vidljivim lokacijama koje nisu znači na centralnom trgu. Ovo ljeto je u biti projekt Maestrale doživio u biti svoju pravu dimenziju jer je dobilo i one glavne aktere, a to su prolaznici, turisti i domaći ljudi kad su se otvorili prostor u staroj gradskoj jezgri, to je zaživjelo. Razgovaramo s ugostiteljima, razgovaramo sa trgovcima, oni jesu zadovoljni, svakako smo očekivali i očekujemo neke povratne informacije na koji još način možemo olakšati a da može biti u skladu sa nekim pravilima i zakonima. Osluškujemo privatni sektor i naravno nakon svega toga ćemo i unijeti neke izmjene. Mi planiramo i u sljedećoj godini, znači 2024. istu mjeru, ali kako smo najavili lani, sredstva će biti namjenski utrošena i sve ono što je Grad prihodovao u 2023. godini od najma naših poslovnih prostora za taj postotak će se povećati u biti iznos poticaja. Lani je to bilo 1.000.000.00 kuna, znači oko nekih 700,000 eura, a ove godine sad neka predviđanja jesu negdje oko 30% u odnosu na povećanje. Dakle, cilj je namjenski ulagati sredstva. Sve ono što ove godine bude išlo tj. 2024. u povećanje prihoda ići će u dodatne poticaje 2025. Postavili ste jedno možda nesvjesno, ja bih se usudila reći pitanje koje nije na mjestu iz perspektive poduzetnika, jesu li naši ugostitelji, obrtnici, koji su dobili ta sredstva namirili sva ulaganja. Namiriti sve troškove u jednoj godini je, moram priznati, poprilično ambiciozna poslovna politika i poslovni plan jednog trgovca ili ugostitelja. Nama je bio cilj njima dati ne samo ne deklarativni vjetar u leđa, već zaista financijski poticaj s kojim će neku svoju ideju i viziju pretvoriti u djelo, a dalje način na koji će oni poslovati, njihova poslovna politika, njihova borba na tržištu, ulaganje u marketing, prodaju, to poduzetnici stvaraju dodatnu vrijednost i potičemo ih na načine na koje mi možemo dodatno. Mislim da smo dali zaista, to nije napravio nijedan grad u Hrvatskoj, velike, velike poticaje jer 10.000,00 eura jednokratno je zaista dovoljno za jedan lijepi start, a sad ćemo dalje vidit kako će se razvijati. Dosta je interesa, čujem da ima puno interesa i za druge poslovne prostore, naime, Grad Makarska nema u vlasništvu puno svojih prostora, ali poticaje jesu u biti i za privatne prostore i za gradske prostore. Pa ovim putem pozivam sve buduće ili već postojeće poduzetnike koji ne posluju u staroj gradskoj jezgri da počnu razmišljati o sljedećoj godini. Advent je tu, većina njih koji su otvorili s ciljem da rade su otvoreni. Svi naši iz poticaja rade dvanaesti mjesec, vjerujem da će prvi, drugi, nekako tradicionalno bit vrijeme za odmor, godišnje odmore vrijeme, za edukacije i kako bi se početkom Uskrsa ponovno otvorila vrata. Evo ja mislim da su zadovoljni, barem takve imamo povratne informacije a vjerujem da i svi mi ovdje vidimo koliko je ne samo Kalelarga nego i cijela stara gradska jezgra zaživjela. Naravno tu ne stajemo iza Nove Godine kreće adaptacija istočnog dijela Kačićevog trga, dakle Ulice Jakova Dudana i sve one okolo, jer nam je cilj pripremiti i urediti taj dio stare gradske jezgre za sljedeću sezonu i vjerujem da tamo ima dovoljno malih šarmantnih prostora koji mogu ponuditi neke nove sadržaje i domaćima a i turistima za mene.

**Predsjednica Gradskog vijeća Grada Makarske Gordana Muhtić,** odgovara:
 Zamjenice samo vam se jedna sitna omaška lapsus lingue dogodio 1.000.000,00 kuna je 130.000,00 eura čisto radi zapisnika.

**Vijećnik Petar Kelvišer,** komentar odgovora:

 1. Na vaš prvi odgovor, na moje prvo pitanje tražim pismeni odgovor tako da svim roditeljima koji mene zovu i šalju poruku samo proslijedim taj vaš službeni odgovor i molim vas u njemu napišite koliko je tih 25% od propisane cijene da oni znaju koliko će dobiti. Druga stvar, što kažete o povećanju cijena? Što se tiče Makarskog prometa, Prometa Makarska nije istina da je to samo kod Makarske svugdje u svim sredinama rastu cijene i vi dobro znate da odlukom Vlade je to sve i predviđeno i nema smisla davati 25% od propisane cijene ako nije potpisan ugovor sa nekakvom prijevozničkom tvrtkom gdje se onda to nivelira taj odnos 25%, 12.5- 12.5 i razlika između propisane komercijalne cijene. To je jednostavno tako, a svi to znaju u većini gradova i općina u našoj zemlji, jedino Makarska eto to nikako da shvati i vjerojatno imate neke svoje razloge zašto to radite, ja neću ulaziti u to. Vi ono što tražim znači pisani odgovor, pa ću ja onda proslijediti vaš službeni odgovor i neka oni iz toga iščitavaju.

 2. Što se tiče drugog pitanja, niste mi odgovorili hoćete li kompletirat zelene otoke, dakle hoće li biti svi segmenti, odnosno sve komponente odvajanja otpada da onda kad dođemo i bacamo to smeće, točno znamo da smo skupljali papir, je li možemo baciti u papir, za skupljenu plastiku da možemo ubaciti plastiku, a ne da šetamo od otoka do otoka i tamo razvrstavamo svoje smeće, jer onu pretvorit će nam se u život samo u razvrstavanje smeća. Isto tako nekakva kontrola. Što se tiče vaše prijedloga akcije edukacije i prevencije, evo ja sam jučer pomagao pojedinim građanima da otvore taj molok da ubace to, da povuku ovaj ručku, ali istodobno je bilo onih koji su u više manjih vrećica ubacivali u otvore za plastiku. I ja sam spomenuo tu, napomenuo eto nitko nije baš reagirao ovako, odmaknuli su rukom, tako da neka kontrola mora bit, edukacija i osvješćivanje nisu dovoljni, treba biti nešto što bih ograničilo, odnosno rebnilo ono što se kaže po takujinu.

 3. Što se tiče trećeg pitanja, vaš odgovor, hvala, to je vaše mišljenje. Ja imam drugačije povratne informacije od djela vlasnika obrta. Ja se nadam da ćete vi to uspješno s njima riješiti u daljnjim pregovorima, razgovorima, da će vam se i oni ovaj dati kao što su se meni požalili požaliti i vama pa ćete to uspjeti u budućnosti nekako uredit.

**Vijećnik Jure Brkan,** postavlja pitanja:
 Evo nakon sat i dvadeset laži i trabunjanja gradonačelnika, odgovori na vijećnička pitanja, gdje smo mogli čuti da je registar nekretnina gotov, a nije, znači laže. Gdje smo mogli čuti da Burolina samo što nije, a nije, jer kao što svi znamo, ja mislim u našem gradu, to se radi o nasutom terenu koji je i sada u papirima predstavljen kao more i tek sada pošto smo usvojili novi Zakon o pomorskom dobru će se moći uknjižiti kao pomorsko dobro, a onda će Grad moći odrediti granicu skupa sa državom, da vidi di bi ta Burolina bila, to je znao bivši gradonačelnik Bilić, to zna i sadašnjih gradonačelnika ali laž. Onda o čuđenju gradonačelnika kako mu je ljeti došla inspekcija na plažu, ne to će doći zimi. Pa onda slušamo da bi on moga zovnuti inspekciju da, možda zovnuti inspekciju, da ruši ilegalne objekte, a mirne duše je srušio apsolutno legalnu nadstrešnicu na tržnici. Onda da slušamo kukanju kako ne može promijeniti Prostorni plan u trećoj godini mandata i kako mora izdavati nažalost dozvole, bez obzira što je rekla da je uveo moratorij, neki su mu čak građani i povjerovali. Dotle došli smo čak i u biti čak i do čovječanskih pitanja i civilizacijskih vrsta a nije u stanju riješiti ni prijevoz učenika. E pa na osnovu toga ja ću postaviti svoja tri pitanja.

 1. Na prvo pitanje, tražim pisani odgovor. Pod broj jedan pozdravljam uređenje Trga Hrpina, to je dobra stvar i drago mi je da je to ide tako. Međutim, građani se pitaju je li moguće da je u taj u građevinski obuhvat ugurana i Ulica Ivana Gundulića samo iz jednog razloga da bi se poplaćala ulica do apartmana vašega direktora Ante Bilića, i drugo, u tom istome kontekstu uređenja Trga Hrpina da vi, pošto ste veliki legalist u svojoj građevinskoj dozvoli nemate apsolutno ništa što se tiče uređenja te Ulice Ivana Gundulića, kao i Ulice Matice Hrvatske, a koju ste komplet sada rekonstruirali, u biti u tijeku je i kad bi došla eventualno neka inspekcija zatvorila bi nam gradilište. To narod priča. Ja vas molim pisani odgovor na ovo, znači da li imate u građevinskoj dozvoli pokrivenu Ulicu Matice Hrvatske, Ulicu Ivana Gundulića i da li radite Ulicu Ivana Gundulića da bi uljepšali u pristup apartmanima vašega direktora?

 2. Moje drugo pitanje je u nastavku na sva protekla pitanja. Već sam vas tri puta ja i moje kolege pitao da li ćete iz svoga džepa ili džepa svojih odvjetnika platiti izgubljene sporove protiv zaposlenika Grada Makarske, jer evo od zadnje sjednice do sada, kao što sam pretpostavio, i Hrvoje Eljuga je dokazao da ste mu protuzakonito dali otkaz. E sada pošto ste vi njemu protuzakonito dali otkaz kao i trojici prethodnih i sad se radi o 4 : 0 za radnike u odnosu na vas, ja bih volio da vi to plate iz svog džepa da ne moraju plaćat građani našega grada. To je drugo pitanje

 3. A treće pitanje je vezano za vašu brilijantnu ideju da dežurate pored kontejnera i tako ste znači skupo plaćene vaše plaće i vaše zamjenice i visokoškolovanih zaposlenika Grada koje građani plaćaju, stavili ste ih pored kontejnera da dežuraju i objašnjavaju ljudima kako se kontejner otvaraju. Ja vas molim da li, zašto niste poslali svoje savjetnike Franu Filipetija, gospodina Zelića, Juru Pribisalića, koji ionako ništa ne rade, škole nemaju, a isto ih plaćate. Da li će oni biti u ovoj drugoj turi objašnjavanja kod kontejnera. Tri pitanja imam na prvo molim pisani odgovor.

**Gradonačelnik Grada Makarske Zoran Paunović,** odgovara na postavljena pitanja:
 1. Na prvo ne bi puno odgovarao s obzirom da će biti pripremljen pisani, ali pokušavam pronaći ovdje samo trenutak da na kompjuteru. Baš inspekcijski nadzor za tržnicu, dakle čisto da jedanput razjasnimo cijelu tu priču. Da stavimo tu točku na i. Samo da pokušam pronaći, pa ću pročitat čisto mislim u određenom trenutku vjerojatno ćemo mi to postoji u spisu sve. Utvrđuje se rješenje višeg inspektora državnog inspektorata, samo malo ovo je kazna koja je došla Gradu Makarskoj. Inspekcijska kazna koja je došla, zabranjuje se jedinici lokalne samouprave da na prostoru tržnice na malo u Makarskoj obavlja djelatnost trgovine zato što nije bila i ne ispunja minimalne tehničke uvjete. Prekršajni nalog okrivljenik Grad Makarska, drugi okrivljenik Zoran Paunović, stavak 1. što na dan 15.10.2021. u svojstvu trgovca pružali usluge djelatnosti trgovine na malo na štandovima i tržnicama na prostoru prodajnog odjela, samo da se podsjetimo cijele priče, dakle meni dođe inspekcija, tržišna inspekcija iz Imotskoga, proglasi da je tržnica nelegalna. Okrivljenik broj jedan Grad Makarska, okrivljenik broj dva Zoran Paunović dakle, to je bilo 15.10.2021. godine. Nelegalna tržnica, tržnica koja je već ne znam 100 godina, vjerojatno posluje na istoj lokaciji, ali evo kriv je piše, krivi su stavak 1. što na dan 15.10. u svojstvu trgovca pružali uslugu djelatnosti trgovine na malo na štandovima i tržnicama na prostoru prodajnog objekta Gradska tržnica Makarska u Makarskoj. I stavak 2. što na pisano traženje višeg tržišnog inspektora sukladno članku 64. Zakon o državnom inspektoratu nisu u roku dostavili podatke o odgovornoj osobi trgovca čime su povrijedili odredbu, izriče se novčana kazna okrivljenoj pravnoj osobi 5.000,00 kuna i pod broj dva okrivljenoj odgovornoj osobe u pravnoj osobi 4.000,00 kuna. I dalje novčana kazna za stavak 2. okrivljenoj pravnoj osobi u iznosu 30.000,00 kuna i okrivljenoj odgovornoj osobi u iznosu 3.000,00 kuna plus ukoliko ne platimo za svaki sljedeći dan u istim iznosima nam mogu izricati kazne. Naravno postoji obrazloženje, sad da ne čitam cijelo to. Nakon toga mi utvrdimo da ne postoje minimalni tehnički uvjeti, da ne postoji uporabna dozvola tržnice. Dakle, tržnica nema uporabnu dozvolu.
 Naš Odjel da bi mogao izdati uporabnu dozvolu gleda stanje jer je tržnica postojala tu prije 1967. godine. Dobijemo dokument, da je tržnica, da je tu postojala prije 1967. godine i krene izdavati uporabnu dozvolu, međutim, ne može izdati uporabnu dozvolu iz razloga što postoji nadstrešnica, traži pravni akt, traži pravni akt, da li je nadstrešnica izgrađena na osnovu pravnog akta? Nije. Ne postoji nijedan pravni akt izdan od Upravnog odjela da je nadstrešnica legalno izdata, što znači da je nadstrešnica nelegalna. Drugim riječima, gospođa Ines Salamon izlazi kao inspektor na teren, utvrđuje da je nadstrešnica nelegalna i nalaže Gradu da ukloni tu istu nadstrešnicu i da ima rok od 90 dana za uklanjanje nadstrešnice, 90 dana za uklanjanje nadstrešnice, tih 90 dana i stići u osmom mjesecu i sad je dvojba koju odluku donijeti, dakle ukloniti odmah nadstrešnicu ili ukloniti nekad u osmom mjesecu usred sezone, i mi je uklanjamo odmah, naravno. Dakle direktno, direktno inspekcijski nadzor, direktno naredba inspektorata građevinske inspekcije i direktno ukoliko ne postupimo, dakle to su kaznene i mi, ja nisam htio dignit da se razumimo kaznenu prijavu protiv vas gospodine Brkan, ali samim time mi smo morali dignuti kaznenu prijavu iz razloga što ako to ne napravimo praktički smo suučesnici. Vas sad štiti saborski imunitet, to je jasno, ali u onom trenutku kada ne budete saborski zastupnik, ja ne znam šta će se dogoditi s time, postoji velika vjerojatnost da ćete vi odgovarati pred zakonom, kaznena prijava je dignuta protiv vas. Ništa, samo kažem. U svakom slučaju vezano na vaše pitanje broj jedan dobit ćete pisani odgovor, tako smo rekli.

 2. Dobro, ajmo još jedanput vezano na pitanje dva kada govorite zaposlenja otkaze, protuzakonite i tako dalje i tako dalje, ajmo se tu možda čisto i one puste stvari koje se nalaze u javnosti gdje konstantno trabunjate, iskoristit ću vaš izraz, trabunjate neistine i zagađujete javni prostor, amo jedanput za sva čisto, cjelokupnu priču oko gradske uprave, oko novog ustrojstva, oko sistematizacije, pa da tu jedanput stanemo, od početka do kraja na sa nekakvom točkom na i, da ne komunicirate da smo zaposlili ne znam koliko ljudi, da smo dali otkaze. Dakle, radila se, radilo se novo ustrojstvo, po novom ustrojstvu, s obzirom da smo to i najavljivali u kampanji, rekli smo da ćemo napraviti kvalitetniju gradsku upravu sa manje djelatnika, sa boljom organizacijom i to smo napravili. U toj gradskoj upravi šest djelatnika nije našlo svoje mjesto. Od tih šest djelatnika sa dvoje, dvoje su dobili, jedan je dobio premještaj, a drugi je sporazumno otišao svojom voljom, sa četiri djelatnika smo na sudu. Od 30. lipnja 2021. zaključno sa desetim mjesecom ove godine, čisto da i tu na neki način pojasnimo, ukupno je 18 djelatnika izvan gradske uprave, neki su otišli u mirovinu, njih osam, sporazumno premještaj zatražilo dvoje, smrtni slučaj je bio jedan, sporazumni raskid ugovora dva djelatnika i tehnološki višak, to je ovo što smo razgovarali je četvero, četiri osobe, dakle, ukupno 17 osoba je napustilo gradsku upravu. Prema tome ovo vaše pitanje i priča o uhljebljivanju, zapošljavanje 100 nekakvih partijskih dužnosnika ovo što cijelo vrijeme zagađujete javnost, to su jednostavno laži i neistine. Gradska uprava u ovom trenutku funkcionira nikad bolje. Možemo se i tu zadržati, možemo i tu prolazit pojedinačno točno koliko svaki djelatnik odradi zadataka, koliko svaki djelatnik vodi projekata. Nikad više stvari se nije radilo u jedinici vremena. Nikad učinkovitija gradska uprava nije bila i dalje bez obzira ovo što ste maloprije spomenuli da imaju ogromne plaće, a mislim da nemaju. Ja mislim da je izuzetno niska razina plaća u gradskoj upravi, niska razina plaća u gradskoj upravi iako smo digli plaće odmah čim smo došli na vlast, digli smo plaće svim djelatnicima gradske uprave. Nakon toga digle su se plaće i u Komunalcu. Sljedeće što je na redu, naravno sad je kolektivnim ugovorom Javnoj vatrogasnoj također usklađena plaća, sljedeće što je sada je odgajateljicama u vrtiću, to je nešto što smo obećali prvu godinu kada smo došli na vlast i to je sada na redu. To će koštat doduše gradsku upravu jako puno, proračun Grada će biti iznimno opterećen, ali to je nešto što smo obećali. Jer odgajatelji u vrtiću rade za nikakve novce, za nikakve novce, i to je nešto što smo obećali i to je nešto što ćemo napraviti. Dakle to su zapravo odgovori na vaša sljedeća dva pitanja vezano za zapošljavanje i vezano za plaće.

 3. I ne znam sad još možda ovo da spomenem što ste rekli, ja zaista mislim da bismo svi trebali dati svojim primjerom, pogotovo gradski vijećnici, dat svojim primjerom stat sat vremena minimalno, ne tražimo puno, sat vremena edukacije, a samim time i vi da se educirate na koji način se zbrinjava otpad.

**Vijećnik Jure Brkan,** komentar odgovora:
 1. Pošto ste uspješno izbjegli odgovor na pitanje o legalnosti radova u Ulici Matice Hrvatske i Ivana Gundulića i popločavanju ulice do apartmana vašega direktora, osvrnut ću se na ove druge laži. Znači samo čitate rješenje tržišne inspekcije koja vas je kaznila zbog pružanja usluge trgovine, a ne zbog nadstrešnice. Zatim govorite da niste mogli dobiti uporabnu dozvolu a istu ste dobili u travnju mjesecu, a nadstrešnicu ste ispilali u lipnju. Vi spominjete moj imunitet, moj imunitet ne služi za ove svrhe, a vi kao doktor neki, neke znanosti, bi to trebali i znati. Nikakav imunitet mene ne štiti pred kaznenim progonom Državnog odvjetništva. I tu prestanite lagati.

 Znači kažete šestoro zaposlenika, vidi vragu svih bliskih HDZ-u, nije našlo mjesto u vašoj sistematizacije, ali vaših 26 jeste, nemojte da vam ih nabrajam jer znam i neću ni ja nabrajati, tih 26 normalno nije konačno, imate vi još proletera i pionira koje trebate zaposlit. Izuzetno ste kreativni u tome. A o tome koga će biti pozvan na odgovornost moj gradonačelniče vi se stvarno morate debelo zabrinuti.

**Gradonačelnik Grada Makarske Zoran Paunović,** odgovara na komentar:
 1. Evo samo ću pročitati, pa možda da potražite s obzirom da je to javno dostupan dokument Rješenje Državnog inspektorata građevinske inspekcije Područnog ureda u Splitu KLASA: UP/I-362/02-22/02-403 URUBROJ: 443-02-03-12-02-22-02 od 04.05. godine naređeno je Gradu Makarskoj kao investitoru uklanjanje metalne konstrukcije nadstrešnice koja je izgrađena na tržnici Makarska. Predmetno rješenje temelji se na odredbi članka 106. Zakona o gradnji kojim je propisano da se građenju može pristupiti na temelju pravomoćne građevinske dozvole, a graditi se mora u skladu sa tom dozvolom ako s tim Zakonom i propisima donesenim na temelju tog Zakona nije drugačije propisano. odlukom člankom 121. Zakona stavak 1. Zakona o državnom inspektoratu propisano da se rješenje o uklanjanju građevine, odnosno njezina dijela izvršava putem treće osobe na odgovornost stranke kojoj je u inspekcijskom rješenju naređeno uklanjanje. Dakle, Grad Makarska je dužan postupiti po tom rješenju, putem treće osobe ukloniti metalnu nadstrešnicu sa gradske tržnice koju je postavio prijavljeni gospodin, mi smo vas prijavili za to, za vrijeme trajanja svog mandata kao gradonačelnik. Ako hoćete mogu točno pročitati koliko je to koštalo.

**Vijećnik Jure Brkan,** povreda Poslovnika:

 Ja mogu ući u sadržaj da vam objasnim, u suprotnom vi donosite sami svoju odluku bez da ste čuli moje obrazloženje. Povrijeđen je članak 71. gdje u odgovoru na, u komentaru na izraženo mišljenje gradskoga vijećnika, gradonačelnik iznosi apsolutne neistine znaći gdje je on sam potpisao za netočan, neistinit zapisnik, na osnovu toga zapisnika izašlo je rješenje o rušenju. I on se na taj zapisnik na to rješenje nije žalio. I onda umjesto da demontira, ako već treba demontirati skupu montažno demontažna stražnjicu on je ispila i proda u staro željezo. Pa gospodine gradonačelniče sada za prve kiše molim vas otiđite kupite dva kila blitve na toj tržnici da vidite što građani i radnici misle od ovome.

**Predsjednica Gradskog vijeća Grada Makarske Gordana Muhtić,** odgovara na povredu Poslovnika:
 Hvala lijepo. To nije bila povreda Poslovnika pa vas zbog toga opominjem sukladno članku 80.

Nakon aktualnog sata, a u skladu s člankom 74. Poslovnika o radu Gradskog vijeća Grada Makarske, predsjednica Gradskog vijeća Grada Makarske je predložila sljedeći:

**Dnevni red**

1. Prijedlog Zapisnika sa 17. sjednice Gradskog vijeća Grada Makarske održane 06. listopada 2023. godine;
2. Prijedlog I. Odluke o raspodjeli rezultata ostvarenog u 2022. godini;
3. Prijedlog Višegodišnjeg plana uravnoteženja korištenjem proračunskog viška iz 2022. godine;
4. Prijedlog Prijedlog I. Izmjena i dopuna Proračuna Grada Makarske za 2023. godinu (prilog: Program Upravnog odjela za razvoj Grada i Program Upravnog odjela za javne potrebe i društvene djelatnosti);
5. Prijedlog I. Izmjene i dopune Odluke o izvršavanju Proračuna Grada Makarske za 2023. godinu;
6. Prijedlog Odluke o prihvaćanju Studije turističkog nosivog kapaciteta grada Makarske;
7. Prijedlog Odluke o proglašenju Rive i Trga 156. brigade Hrvatske vojske – javnim dobrom u općoj uporabi;

**Predsjednica Gradskog vijeća Grada Makarske Gordana Muhtić** je predložila da se izmjeni samo redoslijed točaka predloženog dnevnog reda na način da točka 6. i 7. zamijene mjesta zbog neodgodivih obveza izvjestitelja.

Predsjednica Gradskog vijeća Grada Makarskeje prijedlog dnevnog reda sa predloženom izmjenom redoslijeda točki 6. i 7. stavila na glasovanje

*Ovako predloženi dnevni red je usvojen jednoglasno sa 13 (trinaest) glasova ZA**.*

1. **Prijedlog Zapisnika sa 17. sjednice Gradskog vijeća održane 06. listopada 2023. godine**

S obzirom da za raspravu nije bilo prijavljenih vijećnika predsjednica Gradskog vijeća Grada Makarske je prijedlog Zapisnika sa 17. sjednice Gradskog vijeća održane 06. listopada 2023. godine, stavila na glasovanje.

*Zapisnik sa 17. sjednice Gradskog vijeća održane 06. listopada 2023. godine je usvojen jednoglasno s 12 (dvanaest) glasova ZA.*

1. **Prijedlog I. Odluke o raspodjeli rezultata ostvarenog u 2022. godini**

Uvodno obrazloženje prijedloga I. Odluke o raspodjeli rezultata ostvarenog u 2022. godini je dala **privremena pročelnica Upravnog odjela za financije, proračun i naplatu potraživanja Ivana Kraljević Radalj.**

Uvodno obrazloženje prijedloga I. Odluke o raspodjeli rezultata ostvarenog u 2022. godini je dao **predsjednik Odbora za financije i proračun Gradskog vijeća Grada Makarske Jakov Lovreta.**

S obzirom da za raspravu nije bilo prijavljenih vijećnika predsjednica Gradskog vijeća Grada Makarske je prijedlog I. Odluke o raspodjeli rezultata ostvarenog u 2022. godini stavila na glasovanje.

*I. Odluka o raspodjeli rezultata ostvarenog u 2022. godini je usvojena jednoglasno s 9 (devet) glasova ZA.*

1. **Prijedlog Višegodišnjeg plana uravnoteženja korištenjem proračunskog viška iz 2022. godine**

Uvodno obrazloženje prijedloga Višegodišnjeg plana uravnoteženja korištenjem proračunskog viška iz 2022. godine je dala **privremena pročelnica Upravnog odjela za financije, proračun i naplatu potraživanja Ivana Kraljević Radalj.**

 S obzirom da za raspravu nije bilo prijavljenih vijećnika predsjednica Gradskog vijeća Grada Makarske je prijedlog Višegodišnjeg plana uravnoteženja korištenjem proračunskog viška iz 2022. godine stavila na glasovanje.

 *Višegodišnji plan uravnoteženja korištenjem proračunskog viška iz 2022. godine je usvojen jednoglasno s 11 (jedanaest) glasova ZA.*

1. **Prijedlog** **I. Izmjena i dopuna Proračuna Grada Makarske za 2023. godinu (prilog: Program Upravnog odjela za razvoj Grada i Program Upravnog odjela za javne potrebe i društvene djelatnosti**

Uvodno obrazloženje prijedloga I. Izmjena i dopuna Proračuna Grada Makarske za 2023. godinu je dala **privremena pročelnica Upravnog odjela za financije, proračun i naplatu potraživanja Ivana Kraljević Radalj.**

U ime Kluba vijećnika HDZ-a u raspravi je sudjelovao **vijećnik Joško Lelas.**

U ime Kluba vijećnika SDP Makarska – Stjepan Zelić u raspravi je sudjelovao **vijećnik Jakov Lovreta. Vijećnici Jure Brkan** i **Joško Lelas** su replicirali a **vijećnik Jakov Lovreta** je odgovorio na repliku

**Vijećnica Ivana Miočević Franić** je sudjelovala u pojedinačnoj raspravi.

**Vijećnik Jure Brkan** je sudjelovao u pojedinačnoj raspravi.

**Predsjednica Gradskog vijeća Grada Makarska Gordana Muhtić** je sudjelovala u pojedinačnoj raspravi. Na izlaganje iz rasprave su replicirali **vijećnik Jure Brkan, vijećnik Joško Lelas** i **vijećnica Ivana Miočević Franić** a **predsjednica Gradskog vijeća Grada Makarska Gordana Muhtić** je odgovorila na replike.

**Vijećnik Petar Kelvišer** je sudjelovao u pojedinačnoj raspravi a na izlaganje mu je replicirala **predsjednica Gradskog vijeća Grada Makarska Gordana Muhtić.**

**Gradonačelnik Grada Makarske Zoran Paunović** je odgovorio na izlaganja iz rasprava vijećnika i vijećnica.

**Vijećnik Jure Brkan** je zatražio povredu Poslovnika zbog dužine trajanja izlaganja gradonačelnika. **Predsjednica Gradskog vijeća Grada Makarska Gordana Muhtić** je odgovorila na poslovničku primjedbu kazavši kako zbog složenosti pitanja gradonačelnik po Poslovniku može duže odgovarati na pojedino pitanje.

**Vijećnik Joško Lelas** je replicirao na izlaganje, a **gradonačelnik Grada Makarske Zoran Paunović** je odgovorio na repliku.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog I. Izmjena i dopuna Proračuna Grada Makarske za 2023. godinu stavila na glasovanje.

*I. Izmjena i dopuna Proračuna Grada Makarske za 2023. godinu je usvojena s 8 (osam) glasova ZA i 5 (pet) glasova PROTIV.*

1. **Prijedlog I. Izmjene i dopune Odluke o izvršavanju Proračuna Grada Makarske za 2023. godinu**

Uvodno obrazloženje prijedloga I. Izmjene i dopune Odluke o izvršavanju Proračuna Grada Makarske za 2023. godinu je dala **privremena pročelnica Upravnog odjela za financije, proračun i naplatu potraživanja Ivana Kraljević Radalj.**

 S obzirom da za raspravu nije bilo prijavljenih vijećnika predsjednica Gradskog vijeća Grada Makarske je prijedlog I. Izmjene i dopune Odluke o izvršavanju Proračuna Grada Makarske za 2023. godinu stavila na glasovanje.

*I. Izmjene i dopune Odluke o izvršavanju Proračuna Grada Makarske za 2023. godinu su usvojene jednoglasno s 13 (trinaest) glasova ZA.*

1. **Prijedlog Odluke** **o proglašenju Rive i Trga 156. brigade Hrvatske vojske – javnim dobrom u općoj uporabi**

Uvodno obrazloženje prijedloga Odluke o proglašenju Rive i Trga 156. brigade Hrvatske vojske – javnim dobrom u općoj uporabi je dao **zamjenik pročelnika Upravnog odjela za opće poslove i imovinu Grada Bojan Mileta.**

 **Vijećnik Joško Lelas** je sudjelovao u pojedinačnoj raspravi. Na izlaganje iz rasprave je odgovorio **zamjenik pročelnika Upravnog odjela za opće poslove i imovinu Grada Bojan Mileta.**

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o proglašenju Rive i Trga 156. brigade Hrvatske vojske – javnim dobrom u općoj uporabi stavila na glasovanje.

*Odluka o proglašenju Rive i Trga 156. brigade Hrvatske vojske – javnim dobrom u općoj uporabi je usvojena s 11 (jedanaest) glasova ZA i 2 (dva) SUZDRŽANA glasa.*

Nakon stanke predsjednica Gradskog vijeća Grada Makarske je konstatirala kako je temeljem elektronske prijave utvrđen kvorum te da je na sjednici nazočno 10 od 15 vijećnika kao i da je nastavak održavanja sjednice pravovaljan.

1. **Prijedlog** **Odluke o prihvaćanju Studije turističkog nosivog kapaciteta grada Makarske**

 Uvodno obrazloženje prijedloga Odluke o prihvaćanju Studije turističkog nosivog kapaciteta grada Makarskeje dao **gradonačelnik Grada Makarske Zoran Paunović.**

U ime Kluba vijećnika HDZ-a u raspravi je sudjelovao **vijećnik Jure Brkan.**

**Vijećnica Ivana Miočević Franić** je sudjelovala u pojedinačnoj raspravi a na izlaganje vijećnice je odgovorio **vijećnik Jure Brkan.**

U ime Kluba vijećnika SDP Makarska – Stjepan Zelić u raspravi su sudjelovali **vijećnica Tina Međurečan** i **predsjednica Gradskog vijeća Grada Makarske Gordana Muhtić. Vijećnik Joško Lelas** je komentirao izlaganje a na komentar mu je odgovorila **predsjednica Gradskog vijeća Grada Makarske Gordana Muhtić.**

**Vijećnica Ivana Miočević Franić** je sudjelovala u pojedinačnoj raspravi. Na Izlaganje je replicirala **predsjednica Gradskog vijeća Grada Makarske Gordana Muhtić** a **vijećnica Ivana Miočević Franić** je odgovorila na repliku.

**Vijećnik Joško** Lelas je sudjelovao u pojedinačnoj raspravi a na izlaganje mu je replicirala **predsjednica Gradskog vijeća Grada Makarske Gordana Muhtić. Gradonačelnik Grada Makarske Zoran Paunović** je odgovorio na izlaganje iz rasprave vijećnika.

**Vijećnica Marina Puharić** je sudjelovala u pojedinačnoj raspravi a na izlaganje joj je replicirao **vijećnik Joško Lelas.**

**Vijećnik Petar Kelvišer** je sudjelovao u pojedinačnoj raspravi.

**Predsjednica Gradskog vijeća Grada Makarske Gordana Muhtić** je sudjelovala u pojedinačnoj raspravi.

**Zamjenica gradonačelnika Grada Makarske Antonia Radić Brkan** je odgovorila na izlaganja iz rasprava vijećnika i vijećnica. **Vijećnik Joško Lelas** je odgovorio na izlaganje. **Zamjenica gradonačelnika Grada Makarske Antonia Radić Brkan** je odgovorila, **vijećnik Joško Lelas** je replicirao na odgovor, a zamjenica gradonačelnika odgovorila na repliku.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o prihvaćanju Studije turističkog nosivog kapaciteta grada Makarske stavila na glasovanje.

*Odluka o prihvaćanju Studije turističkog nosivog kapaciteta grada Makarske je usvojena s 11 (jedanaest) glasova ZA i 1 (jednim) SUZDRŽANIM glasom.*

Sjednica je završila u 13.00 sati.

Zapisnik vodio:

Tonći Batinić, dipl. iur.

 **Predsjednica**

              **Gradskog vijeća**

                                 Gordana Muhtić, dipl.iur.